Rolf Kirkvaag

**Rolf Wilhelm Kirkvaag** (1920–2003) var en norsk journalist og programleder i NRK. Med sin store suksess som programvert i radio og TV fikk han stjernestatus. Kirkvaag regnes av mange som Norges første kjendis.

## Bakgrunn og oppvekst

Rolf Kirkvaag ble født i Oslo, men vokste opp i Drammen. Han var sønn av avismannen Ola Kirkvaag og Olga.

## Journalistikk

### Fra illegal presse til ''Verdens Gang''
Under den tyske okkupasjonen deltok han i illegal avisvirksomhet. Etter frigjøringen av Norge ved avslutningen av andre verdenskrig i 1945 var Kirkvaag journalist i den nystartede avisen *[[Verdens Gang]]*.

### NRK
Han arbeidet i NRK i periodene 1946–1959 og 1969–1990, fram til 1953 særlig med sport, siden i underholdningsavdelingen. I NRK var Kirkvaag også en ildsjel for ishockeysporten. Han var president i Norges Ishockeyforbund i årene 1964–1966, og visepresident 1962–1964.

Rolf Kirkvaag var den mest populære personligheten i NRKs pionértid. Med sin karakteristiske munnrappe, gentlemansaktige stil ble han svært populær. Hans uhøytidelige radioshow i 1950-årene samlet radiopublikummet og befolkningen på en enestående måte. Gatene var nærmest folketomme når Kirkvaag var på luften. Han refererte også fra mange store idrettsarrangementer, ledet flere direktesendinger fra NRKs «Store Studio» og siden spørreprogrammene *[[20 spørsmål]]* og *[[Det spørs]]*. «Kom nærmere da, De» ble et kjent uttrykk.

### Hummelfjeld-ulykken
Den 7.&nbsp;november 1956 var Kirkvaag passasjer i et Braathens SAFE-fly som styrtet over Hummelfjell på vei til Oslo. Flyet hadde ti passasjerer og et mannskap på to. En passasjer og kapteinen omkom i det som ble kjent som Hummelfjeld-ulykken. Kirkvaags innsats for å holde motet oppe hos dem som overlevde ulykken, gjorde ham til folkehelt.

### Fra NRK til Dypfrysingskontoret
I 1958 valgte Kirkvaag å slutte i NRK etter å ha fått et tilbud om en mer lønnsom stilling som direktør i det nyetablerte Dypfrysingskontoret. Dette var et kontor som ble opprettet av selskapene Frionor, Findus, Strømmen Værksted (Isol) og Aanonsen. I Dypfrysingskontoret skulle Kirkvaag jobbe for økt forbruk av frossenmat. I denne jobben fikk han også leve ut showmannen i seg på møter som kontoret arrangerte for butikkeiere og husmødre. I løpet av 1960 holdt han for eksempel møter for mer enn 22&nbsp;000 husmødre der dypfrysingens fortreffelighet var i fokus. I den første tiden som direktør ble Kirkvaag boikottet av NRK, de fryktet at han ville utnytte kringkastingen i reklameøyemed.

### Gradvis tilbake til NRK
Etter hvert vendte han likevel med jevne mellomrom tilbake i radio- og tv-show, blant annet gjestet han Sverige med stor suksess.

Fra april 1969 frem til 1990 var han igjen fast ansatt i NRK og lagde blant annet programmer som *Sjonkel Rolf* sammen med Birgit Strøm og hennes populære dokkefigur Titten Tei. Han var dessuten leder i radioens underholdningsavdeling fra 1972 til 1985. Etter at han sluttet i NRK kommenterte han en periode kamper fra Ishockey-VM på TV3 sammen med sin sønn, Rolf Kirkvaag jr.

## Bøker (utvalg)
* 1956: *Bak mikrofonen*
* 1980: *Kom nærmere!*
* 1984: *Tomm Murstad – en entusiastisk skihistorie*
* 1990: *Miljødetektiv Titten Tei*

## Se også
* Filmavisen
* 20 spørsmål

## Familie
Rolf Kirkvaag giftet seg i 1945 med Sonja Weber i 1945. De var foreldre til komikeren Trond Kirkvaag (1946–2007) og ishockeyspilleren Rolf Kirkvaag jr. (f. 1948).

### Trond Kirkvaags bok om faren
Sensommeren 2007 utgav Rolf Kirkvaags sønn, Trond Kirkvaag, boka *Kom ikke nærmere. Jeg og far*. I boka blir leserne kjent med en ukjent og mørkere side av faren, blant annet at han kunne være voldelig. I boka skriver Trond Kirkvaag om episoder hvor faren ble så sint at sønnen følte at han ikke kjente igjen sin egen far. Rolf Kirkvaags yngre bror, Tor, rykket like etter ut i pressen og sa at Trond med dette svertet familienavnet. Saken fikk stor mediedekning i 2007, og forlaget fremskyndet utgivelsen noen måneder for å møte oppmerksomheten. Trond Kirkvaag selv døde av kreft kort tid etter at boka var gitt ut.

## Referanser


## Eksterne lenker
* Lydopptak med Rolf Kirkvaag i NRK-programmet ''Det spørs''
* NRK TV: Dette er ditt liv : Rolf Kirkvaag, Programleder Harald Tusberg. Sendt: 14. september 1985.
* 
*